TRUE คาดส่วนแบ่งตลาด H2/59 สวย มองตลาดมือถือปีนี้โตได้ 3.5-4%
TRUE คาดส่วนแบ่งตลาด H2/59 ดีต่อเนื่องจาก Q2 มองตลาดมือถือปีนี้ขยายตัวได้ 3.5-4% หากเศรษฐกิจขยายตัวระดับ 2.5%
7 ก.ค. 2559

นายศุภชัย เจียรวนนท์ กรรมการผู้จัดการใหญ่และประธานคณะผู้บริหาร บริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า บริษัทมองธุรกิจโทรศัพท์เคลื่อนของกลุ่มบริษัทจะมีส่วนแบ่งตลาดค่าบริการในไตรมาส 2/59  ดีกว่าระดับ 22% ในไตรมาส 1/59 เป็นผลจากการเติบโตของลูกค้าที่มีอย่างต่อเนื่อง โดยลูกค้าที่ใช้ระบบ 3G มีสัดส่วน 70% และผู้ใช้ระบบ 4G มีสัดส่วน 30% ขณะที่มองตลาดโทรศัพท์เคลื่อนที่ในปีนี้จะขยายตัวได้ถึง 3.5-4% หากเศรษฐกิจของประเทศในปีนี้ขยายตัวระดับ 2.5%
สำหรับแนวโน้มในช่วงครึ่งปีหลังนี้คาดว่าส่วนแบ่งตลาดดังกล่าวจะเติบโตต่อเนื่อง หลังจากที่บริษัทได้ลงทุนขยายโครงข่ายแล้ว 98% ทั้ง 2G/ 3G/ 4G ในช่วงเดือนมิ.ย.ที่ผ่านมา และยังจะลงทุนขยายโครงข่ายเพิ่มเติมอีก โดยปีนี้มีงบลงทุนราว 5 หมื่นล้านบาทเพื่อใช้รองรับการขยายงานดังกล่าว โดยยังคงเป้าหมายมีจำนวนลูกค้าระบบ 4G ที่ 7.8 ล้านเลขหมาย
 